Document ID: 31985R0489

*****
ΚΑΝΟΝΙΣΜΟΣ (ΕΟΚ) αριθ. 489/85 ΤΟΥ ΣΥΜΒΟΥΛΙΟΥ
της 26ης Φεβρουαρίου 1985
που τροποποιεί τον κανονισμό (ΕΟΚ) αριθ. 1322/83 για τη μεταφορά 550 000 τόνων μαλακού αρτοποιήσιμου σίτου που έχουν στην κατοχή τους ο γαλλικός και ο γερμανικός οργανισμός παρέμβασης
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (2), και ιδίως το άρθρο 8 παράγραφος 3,
την πρόταση Επιτροπής,
Εκτιμώντας:
ότι ο κανονισμός (ΕΟΚ) αριθ. 1322/83 (3), όπως τροποποιήθηκε τελευταία από τον κανονισμό (ΕΟΚ) αριθ. 2153/84 (4), προέβλεψε κυρίως τη μεταφορά στην Ιταλία 450 000 τόνων μαλακού αρτοποιήσιμου σίτου που βρίσκεται στην κατοχή του γαλλικού οργανισμού παρέμβασης, με την υποχρέωση για τον ιταλικό οργανισμό παρέμβασης να εξασφαλίσει τη διάθεσή του για τη διατροφή των ζώων πριν από την 1η Αυγούστου 1984· ότι, επειδή η εν λόγω ποσότητα δεν είχε διατεθεί ακόμα πριν από την εν λόγω ημερομηνία, η προθεσμία για τη διάθεση της υπόλοιπης ποσότητας των 32 420 τόνων, που είναι αποθηκευμένοι στη Σικελία, παρατάθηκε μέχρι τις 31 Οκτωβρίου 1984· ότι είχε προβλεφθεί ότι, μετά από την 1η Νοεμβρίου 1984, η νέα διάθεση για πώληση των ποσοτήτων που δεν είχαν διατεθεί θα έπρεπε να πραγματοποιηθεί σύμφωνα με τον κανονισμό (ΕΟΚ) αριθ. 1836/82 (5) ·
ότι η νέα προθεσμία αποδείχτηκε ανεπαρκής και ότι η προσφυγή στον κανονισμό (ΕΟΚ) αριθ. 1836/82 φαίνεται ακατάλληλη· ότι πρέπει, συνεπώς, για να επιτευχθεί καλή διαχείριση, να επιτραπεί η διάθεση της υπολειπόμενης ποσότητας των 21 680 τόνων πριν από την 1η Αυγούστου 1985· ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 1322/83,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 1322/83, το πρώτο εδάφιο της παραγράφου 3 τροποποιείται ως εξής:
1. η δεύτερη φράση αντικαθίσταται από το ακόλουθο κείμενο:
«Εξασφαλίζουν τη διάθεση του σίτου αυτού για τη διατροφή των ζώων πριν από την 1η Αυγούστου 1985.»·
2. η τρίτη φράση διαγράφεται.
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Φεβρουαρίου 1985.

Labels: 3
17
6